สั่งธพว.ช่วยให้กู้น้ำท่วมรายละ1ล้าน
ครม.ไฟเขียว ธพว.ปล่อยกู้ 2,000 ล้านบาท ซับน้ำตาน้ำท่วม ให้กู้สูงสุด 6 ปี รัฐชดเชยดอกเบี้ย 2%
21 ก.ย. 2554

ครม.ไฟเขียว ธพว.ปล่อยกู้ 2,000 ล้านบาท ซับน้ำตาน้ำท่วม ให้กู้สูงสุด 6 ปี รัฐชดเชยดอกเบี้ย 2%
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า คณะรัฐมนตรีมีมติให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ปล่อยสินเชื่อวงเงิน 2,000 ล้านบาท ให้ผู้ประกอบการเอสเอ็มอีที่ประสบภัยน้ำท่วมในขณะนี้
ทั้งนี้ จะให้เอสเอ็มอีกู้ผู้ประกอบการเอสเอ็มอีทั้งที่เป็นบุคคลธรรมดา และนิติบุคคลที่คนไทยถือหุ้นเกิน 50% ในพื้นที่ประสบภัยพิบัติตามประกาศของทางราชการ และเปิดกิจการจริง สามารถกู้เงินจาก ธพว.เพื่อใช้ในการปรับปรุง ซ่อมแซมและฟื้นฟูกิจการ หรือใช้เป็นเงินทุนหมุนเวียนในวงเงินไม่เกิน 1 ล้านบาทต่อราย ผู้ประกอบการเอสเอ็มอีที่จะยื่นขอสินเชื่อต้องเป็นผู้ประกอบการที่ประสบภัยน้ำท่วมตั้งแต่วันที่ 25 ส.ค. 2554 จนถึงปัจจุบัน ส่วนการยื่นขอรับสินเชื่อให้สิ้นสุดในวันที่ 31 ธ.ค. 2554 หรือจนกว่าจะเต็มวงเงินสินเชื่อ
นางฐิติมา กล่าวว่า สินเชื่อในโครงการดังกล่าวกำหนดอัตราดอกเบี้ยที่ 8% ตลอดสัญญา โดยธนาคารจะเรียกเก็บดอกเบี้ยจากผู้ประกอบการในอัตรา 6% และรัฐบาลชดเชยดอกเบี้ยให้ผู้ประกอบการ 2% ซึ่ง ครม.ได้อนุมัติวงเงินเพื่อชดเชยอัตราดอกเบี้ยแล้วในวงเงินไม่เกิน 162 ล้านบาท
ขณะที่ค่าธรรมเนียมปล่อยกู้จะอยู่ที่ 0.1% ของวงเงินสินเชื่อที่ได้รับอนุมัติ แต่เรียกเก็บขั้นต่ำ 100 บาทต่อราย และไม่ต้องมีหลักทรัพย์ค้ำประกัน (Clean Loan) ระยะเวลาการกู้ยืมสูงสุดไม่เกิน 6 ปี และมีระยะเวลาปลอดชำระคืนเงินต้นไม่เกิน 2 ปี